Úrad vlády SR						Na rokovanie vlády SR
Sekcia hospodárskej politiky					dňa: 30.10.2002
								 k číslu: 7734/2002
                               	     k bodu: 10

							
S t a n o v i s k o

k Návrhu na zvýšenie cestovného a zníženie zliav vo vnútroštátnej železničnej osobnej doprave a autobusovej doprave k 1.1.2003 a

Informácii o predpokladanej úrovni cien autobusovej dopravy a osobnej železničnej dopravy, pokrývajúcej oprávnené náklady  

I.

	Návrh predkladá minister dopravy, pôšt a telekomunikácií SR na základe uznesenia vlády SR k zmenám legislatívnych noriem podmieňujúcich návrh štátneho rozpočtu na rok 2003. Obsahuje návrh uznesenia vlády, predkladaciu správu, návrh na úpravu regulovaných cien... a komuniké.

	Navrhuje sa zvýšenie regulovaných cien vo vnútroštátnej osobnej železničnej doprave a autobusovej doprave v priemere o 15%, zníženie zliav v osobnej železničnej doprave o 11% a autobusovej doprave o 15% a úpravy v ďalších vybraných kategóriách cestujúcich.

II.

Návrh nebol predmetom pripomienkového konania.

III.

	Zvýšenie cestovného a zníženie zliav vo vnútroštátnej železničnej osobnej doprave a autobusovej doprave k 1.1.2003 sa navrhuje na základe uznesenia vlády SR č. 1144 zo dňa 23. októbra 2002 k zmenám legislatívnych noriem podmieňujúcich návrh ŠR na rok 2003.

	K úprave dochádza v súlade s nastúpeným procesom postupného vyrovnávania cenovej úrovne výkonov na úroveň nákladov jednotlivých druhov dopráv. Súčasne sa obmedzuje sociálna funkcia týchto cien.

	V súvislosti s návrhom na zrušenie doteraz bezplatnej prepravy osôb dávame do pozornosti návrh určitej kompenzácie pre tieto vybrané skupiny cestujúcich, tzv. „komerčnú zľavu“. Uvedená komerčná zľava je iba rámcovo špecifikovaná, rozsah a termín začiatku uplatňovania taktiež nie sú uvedené. Z návrhu jednoznačne nevyplýva, či komerčné zľavy sa budú dotýkať iba autobusovej dopravy, alebo tiež železničnej dopravy.

Z á v e r:

Vláde SR odporúčame predložený návrh schváliť s tým, že súčasne s rozhodnutím o zvýšení cestovného, znížení zliav a zrušení bezplatných prepráv sa rozhodne tiež o návrhu poskytovania komerčných zliav ako určitej kompenzácie, ich rozsahu, ako aj o riešení vybraných zliav prostredníctvom rezortov tak, ako sa navrhuje v texte materiálu.

 Bratislava 25.10. 2002